  Виталий Пронин Удмурт кун филармонилы тырмиз 75 арУдмурт кун филармонилы 75 ар тырмиз, валамон ини, таиз сезон миымлэсь ляб луыны кулэ ӧвӧл. Маин шумпоттыны дасясько артистъёс учкисьёссэс, кыӵе воштӥськонъёс ортчизы - та сярысь кенешимы Удмурт кун филармонилэн кивалтӥсеныз Алексей Фоминэн.Учкисьёс уз пӧсялэ- Алексей Юрьевич, син шоры йӧтэ: филармония воштӥське.- Ми тыршиськом учкисьёсмы понна. Кылем арын калык дунъяз ини заллэсь воштӥськемзэ. Пытсаськизы укноос, учкисьёс пуксизы небыт креслоос вылэ. Калыклэсь мылкыдъёссэ лыдэ басьтыса, туэ отчы юнматэмын кык кондиционер. Концертэ вуэм калык пӧсяса уз ни пукы. Выльдӥськиз фойемы. Таӵе воштӥськонъёс понна тау кароно культурая, печатья но иворъёсъя министрлы, милемыз кылӥз, юрттыны соглаш луиз шуыса. Республикалэн бюджетысьтыз но филармонилэн кисыысьтыз коньдонэн та юрт тусбуйзэ воштэ. Миым но туэ тупатъян ужъёслы ог 4 но ӝыны миллион манет кулэ луиз. Адӟиды, табере выль гардеробмы, кылиськыны-дӥсяськыны черодъёс уз луэ ни. Но выльдӥськон ужъёс ӧз на быре. Юрт вуж бере, я отӥзэ, я татӥзэ тупатъяно луэ. Ми ӧм вуэ на куинетӥ этажез воштыны, отын али но борддоръёсаз вашкала вож буёл. Малпасько, дыр вуоз, уксё сюроз, кимы сузёз сое но чебер карыны.Вашкалаез но туалаез артэ- Шаермылэн крезьгуро улоназ филармонилы 75 ар тырмон - бадӟым ужрад. Кызьы пусйыны дасяськиськоды?- Юбилейлы сӥзем концертъёсын. Соос кутскозы ини 24-тӥ куарусёнысен. Учкисьёсмы нырысь дунъялозы Москваысь «Мелосъ» квартетэз. Соос вашкала духовной крезьгурез улӟыто. 25-тӥ сентябре концерт сётоз Самараысь «Грушинское трио» ансамбль. Та усточиос бард классикаез аспӧртэм быдэстэменызы висъясько. 26-тӥ но 27-тӥ куарусёнэ учкисьёслы ӟеч мылкыд но джаз крезьгур кузьмалозы Олег но Игорь Бутман агай-вынъёс. Олег Бутман джаз барабанщик но Лиса Хенри кырӟась «Джазовая страсть» программазэс возьматозы. Нош ӵуказеяз Игорь Бутманлэн квартетэз паймытоз. Нош 1-тӥ октябре ини луоз бадӟым концерт. Отчы пыриськозы филармониысь артистъёс, ньыль коллектив быдэн ньыль номер дасяз. Малпасько, ваньмыз пӧрмыны кулэ. Ӝытэз нуоз ньыль мурт. Соос герӟалозы классикаез но туала крезьгурез.Нылпиос - нылпиослы- Мар та дырозь ӧй вал на, нош туэ сезонын кылдӥз?- Выль абонементъёсты усьтӥмы. Иж но Удмурт епархилэн бакель каремезъя кылдӥз православной абонемент. Со чотын ик концерт сётозы сентябре - Москваысь «Мелосъ» ансамбль, декабре - Пермьысь диакон Николай Червон но мартэ - асьмелэн академической хор капелламы.Выль абонемент усьтӥмы - «Нылпиос - нылпиослы». Воткинск ёросысь «Колядки» нылпи фольклор ансамбль филармониын куинь концерт сётоз. Та коллектив туж кельшиз, ми асьмеос соослы вазиськимы. Пиналъёс ӟуч калык праздникъёсын тодматозы, асьсэ киын вурем костюмъёсынызы сцена вылэ поталозы. Программазы туж узыр. Малпасько, пичи учкисьёсмы дунъялозы.Выль куара- Коллективады выль адямиос кылдӥзы-а?- Выль солистмы милям вань. Со али «Музыгрантыын» кырӟа - Роман Дерзаев. Егит артист вордӥськемын Ижын, улэмын-ужамын Москваын. Йылпумъямын крезьгуръя Гнесинъёс нимо академиез. Тодон-валанзэ будэтӥз на Галина Вишневскаялэн опера центраз.Академической хоровой капеллалэн чеберлыкъя кивалтӥсез воштӥськиз. Табере сое валтоз Андрей Елисеев, Удмуртиысь культура удысысь дано ужась. «Шулдыр ӝыт» ансамбле пыриз «УАССР-бэнд» ансамбль. Табере «Шулдыр ӝытысь» артистъёс кырӟалозы улэп крезьгур шудэм улсын. Учкисьёслы со кельшыны кулэ. Озьы милям девизмы: «Улэп крезьгур гинэ» улонэ ялан мургес но золгес пыӵа. Син шорады йӧтӥз ни ке, та кылъёс вӧзы удмурт кылын гожтэмын: «Эн палэнскы».Нылкышноослы кузьым- Кылем арын Олег Басилашвили шаерамы лыктыны кулэ вал, ӧз быгаты. Тодмо адямиосын пумиськонъёс азьланьтӥськозы-а?- Мынам туж ӧтеме потэ вал татчы СССР-ысь калык артистэз Олег Басилашвилиез. Кылем арын нокызьы но ӧз пӧрмы: я милям ӵектэм дырмы солы уг тупа, яке милям со нуналлы концерт пуктэмын.Но учкисьёсмы медаз ӝожоме. Туэ но тунсыко адямиосын пумиськонъёс луозы. Кылсярысь, декабре дорамы вуылоз Россиысь дано артистка, синмаськымон актриса Нина Шацкая.Максим Аверинэз вайыны малпасько 8-тӥ март азьын. Нылкышноослы сыӵе кузьым лэсьтыны малпамы. Со возьматоз «Всё начинается с любви» моноспектакльзэ.П. Чайковскийлы сӥзем фестивалья юандэс азьпалтыса, нимъёсты вераме уг поты на. Соос воштӥськыны быгатозы. Малы ке шуоно артистъёсын огкыл гожтыны мон быгато ай январе гинэ, али фестивальлэн бюджетэз пумысен кенешон мынэ. П. Чайковскийлы сӥзем фестиваль ортчоз 1-тӥ апрельысен 7-тӥ маёзь. Луозы тунсыко коллективъёс, Россиысь но кунгож сьӧрысь артистъёс. Президентмы Александр Волков юрттэмен, ми та фестивале ӧтьыны быгатӥськом зэмос кизилиосты.Ижетӥ утчаськом контрабас- Марлы туннэ ёрме филармония?- Милям вань «Стенвей» рояльмы, Удмуртиын со одӥг гинэ. Но та инструмент туж вашкала ини, 1983-тӥ арысен соин шудо. Дорамы вуисьёс паймо, сыӵе пересь рояльлэн куараез чылкыт шуыса. Но эшшо одӥг рояль милемлы ӧй люкетысал. Таяз П. Чайковскийлэн фестиваляз чакламын кык дано пианистъёслэн Борис Березовскийлэн но Александр Гиндинлэн концертъёссы (фестивальлэсь кык нимтулзэ шараяй ини). Соос шудо умой рояльёсын гинэ. Филармоние «Стенвей» вуыны кулэ, но ку, тодмо ӧвӧл на.Фортепианоослы кулэяськиськом. Туннэ нуналлы филармониын ӧвӧл контрабас. Нош артистъёс сьӧразы контрабас уг ваё, со бадӟым инструмент. Концертэ вуись артистъёс сое райдере пырто. Соку быдэс Ижетӥ утчано луиськом та инструментэз, кураськиськом. Озьы но луэ, вань контрабасъёс кытын ке «ужало».Вань шумпоттӥсез ивор но. «Золотая мелодия» оркестрамы туэ басьтӥмы электробалалайка (дуно инструмент). Тӧдьы балалайка, тусыз но куараез аспӧртэм. Шудоз соин Владимир Фирстов.Ӧсэ ворсамын ӧвӧл- Филармонилэн директорез котькуд концертэ ветлэ-а?- Тыршисько. Кышное куддыръя гуртэ но пырыны уг ни лэзьы шуэ ке но. Уго концертъёс трос, соос бер йылпумъясько. Мон дунъясько учкись, кивалтӥсь, крезьгурез валась адями сямен. Концертъёс бере маиз ке уг кельшы ке, «разбор» гинэ уг, «разгон полётов» лэсьтӥсько. Но пусйыны кулэ, артистъёс, ӵош ужась адямиос (филармониын 180 мурт тырше, со пӧлысь 140-эз - артистъёс) дорам кышкатэк пырало, ӧсэ ворсамын ӧвӧл. Котькуд малпанэз-мылкыдэз, ӵектонэз мон кылзыны дась. Концерт программа пумысен юрттэт куро ке, юрттӥсько, дэмланъёс сётӥсько. Но творчествозылы уг люкетӥськы, соослы эрик сётэмын искусстволэсь, крезьгурлэсь пӧртэм амалъёссэс утчаны, эскерыны, уже кутыны.Кылем ар сезонмы ӟеч ортчиз, вал умоесь концертъёс, быдэс дуннелы тодмо артистъёс вуылӥзы. Со мынам гинэ малпанэ ӧвӧл. Ми калыклэсь юалляськиськом, эскеронъёс ортчытӥськом. Туэ но туж тыршомы учкисьёсмес паймытыны. Быдэс дуннелы тодмо кизилиос дорамы вуылозы.Галина Семёнова Туспуктӥз Владимир Беломорских Теги: Удмурткунфилармония  